Nafarroako Parlamentuko Mahaiak, 2021eko azaroaren 15ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Domingo González Martínez jaunak Altsasuko Otadiko Kristo Santua Aterpetxearen instalazioak pribatizatzeari buruz aurkezturiko galdera.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2021eko azaroaren 15ean

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioko foru parlamentari Txomin González Martínezek, Legebiltzarreko Erregelamenduan ezarritakoaren babesean, honako galdera hau aurkezten du, Nafarroako Gobernuko Lehendakaritzako, Berdintasuneko, Funtzio Publikoko eta Barneko kontseilariak idatziz erantzun dezan:

Nafarroako Kirolaren eta Gazteriaren Institutuko Carlos Amatriainek langileen ordezkariei adierazi zien, Langileen Batzordeari alegia, ez daukala interesik Altsasuko Otadiko Kristo Santua Aterpetxeko instalazioak mantentzeko. Aterpetxe hori dugu Nafarroako Gobernuak Nafarroako Kirolaren eta Gazteriaren Institutuaren bitartez zuzenean kudeatzen duen gazteen aterpetxe bakarra.

Halaber jakinarazi zuen aterpetxea Nafarroako Gobernuaren gainontzeko departamentuei eta erakunde autonomoei eskaini zaiela.

Migrazio Politiketako Zuzendaritzak instalazioekiko bere interesa adierazi zuen, baina Nafarroako Gobernuko beste departamentu bat aterpetxeaz arduratu ezean pribatizatu eginen dela edo haren kudeaketa kanpoan kontratatuko dela baieztatu zuen.

Hori dela-eta, honako hau jakin nahi dut:

• Zuzenean kudeatzen duen gazteen aterpetxe bakarra bada ere, Lehendakaritzako, Berdintasuneko, Funtzio Publikoko eta Barneko Departamentuak erabaki du Altsasuko Otadiko Kristo Santua Aterpetxearen instalazioak lagatzea edo pribatizatzea. Zergatik?

• Aterpetxea Migrazio Politiketako Zuzendaritza Nagusiari lagaz gero, zertarako erabiliko dira aterpetxe horretako instalazioak?

• Kudeatzea zuzenean eginen al du Migrazio Politiketako eta Justiziako Departamentuak, ala kudeaketa pribatizatzeko edo kanpoan kontratatzeko asmorik al dago?

• Instalazioen erabilera beste departamentu bati lagaz gero, zertan eraginen die aterpetxeko langile finkoei edo aldi baterako kontratatuei? Langileak aterpetxearekin batera transferituko al dira?

• Aterpetxea pribatizatu edo kanporatuz gero, aldi baterako langileen kontratuak amaiaraziko al dira? Eta langile finkoak baldin badira, zer lanpostu berritan izanen dira birkokatuak?

Iruñean, 2021eko azaroaren 3an

Foru parlamentaria: Txomin González Martínez